**Helēnas Demakovas**, programmas “Māksla publiskā telpā” kuratores **uzruna mākslas objekta “Lielā vāze” atklāšanā** pie Latvijas Nacionālās bibliotēkas 2014. gada 10. novembrī:

“Savā īsajā uzrunā vēlos pateikt, kas pasaulē un līdz ar to mūsu pilsētā palicis nemainīgs un kas ir mainījies.

Mainījies ir sekojošais. 1995. gadā, kad es biju kuratore milzu izstādei ar nosaukumu “Piemineklis” Rīgas pilsētvidē, man trīs dienas pēc kārtas bija jāved ārā manas tantes Silvijas (41 gadu nostrādāja bibliotēkā) suns. Toreiz tas prasīja pāris stundu, kamēr ar suni izstaigājām visus 16 mākslas objektus. Pēc mēneša objektus nojauca - kā jau īslaicīgus mākslas darbus - bet toreizējās ilgas pēc paliekošas mākslas Rīgā palika.

Tagad man ir pašai savs suns un tā staigāšanas amplitūda no jaunatklāta objekta uz citu objektu palielinās. Un tie beidzot ir paliekoši mākslas darbi un to kopējais skaits nākamgad būs astoņi.

Toreiz, pirms 20 gadiem, izstādē “Piemineklis” piedalījās gan Ēriks Božis, kura soliņus atklāsim šo ceturtdien (13.11.2014.), gan Ojārs Pētersons, kura mākslas darbu atklājam šodien. Brigita Zelča-Aispure un Sandis Aispurs, kuru “Kluso dabu” atklājām septembra beigās LU Botāniskajā dārzā, gan tolaik vēl gāja bērnudārzā. Tā ir Borisa un Ināras Teterevu fonda programmas “Māksla publiskajā telpā” kolekcija pilsētvidē, kas tagad uzrunā lielu skaitu cilvēkus.

Kā vēstīts, Ojāra Pētersona mākslas darbs “Lielā vāze” sastāv no lielākās daļas, un no mazākas daļas, kuru atklāsim nākamgad. Uz vāzes burtu veidā ir fragments no Garlība Merķeļa “Vidzemes senatnes”. Acīmredzot, Ojāram bija svarīgs šis vēstījums par kādreizējo latviešu dzīvi. Atzīšos, ka man reti kad nācies ar tādu piespiešanos kaut ko izlasīt – ar mokām Gaismas pils jaunajā lasītavā pieveicot šo grāmatu Kaudzīša tulkojumā.

Ojāra mākslas darbs ir pietiekami daudznozīmīgs, lai par to izstāstītu īsi. Lielajai vāzes daļai ir svarīga šī pompozā, oficiālā vieta, kuras iekšpusē ir ne mazums tikpat raupju tekstu, kā granīta vāzes vidus zem literārās un vizuālās kultūras spozmes uzslāņojuma. Mazā daļa atradīsies dzīvā vietā, tās vēstījums ir mākslas un dzīves sapludināšana.

Šis nav pirmais Ojāra oranžais darbs, kas pilsētvidē sastāv no vairākām daļām. Atminos lielu koka oranžu skaļruni, kuru Ojārs 1993. gadā pagatavoja Baltijas jūras tēlniecības izstādē Zviedrijā, Visbijā. Toreiz mazie koka skaļruņi atradās pie pilsētas mūriem, bet lielais skaļrunis atradās jūras krastā.

Arī pirmā lielā Ojāra oranžā skulptūra ‘Tilts pāri jūrai” bija un ir divdaļīga. 1990. gadā tilta viens gals atradās Rīgā uz AB dambja, otrs Somijā, Kotkas pilsētā brīvdabas izstādes “Radar” ietvaros. Vēlāk viens tilta gals pārceļoja uz Ekernferdes pilsētu Vācijā, to skulptūras daļu Ojārs šogad atjaunoja. Rīgas Tilta puse atrodas noliktavā, gaida savu vietu pilsētvidē.

Uzskaitījumu par Ojāra radīto mākslu dažādās pilsētvidēs varētu turpināt, tas pat būtu svētīgi, jo liela daļa viņa studentu nezina, ka viņš ir viens no labākajiem latviešu māksliniekiem. Viņš to diezgan labi ir noslēpis, gaidot, ka kāds no viņa studentiem dienās kļūs pasaulslavens mākslinieks. To mēs tiešām kā tauta esam pelnījuši. Es tikai nesaprotu, kādēļ tas pasaulslavenais mākslinieks nevar būt pats Ojārs.

Uzlūkojot gan šo, gan citus Ojāra darbus, jūs redzat, ka viņš neaizraujas ar tā saucamajām mazajām anekdotītēm, dziļi privātām neirozēm un atmiņām, un ar sociāliem komentāriem dokumentālā stilā. Viņu interesē fundamentālas mūsu domāšanas lietas, kuras var pētīt arī vizuālajā mākslā.

Manuprāt, Ojāram svarīga ir skatītāju iztēle un līdzdalība, tādējādi radot savveida performanci domās. Ilgus gadus Ojārs nodarbojās ar veselā un daļas pētniecību konstruktīvā, taču reizē atsvešinātā, nedaudz ironiskā veidā, parādot mūsu domāšanas ceļus un strupceļus, kurus kopā sauc par paradoksiem. Tagad Ojārs aizrāvies ar tā saucamās iekšpuses un ārpuses izpēti, un tas ir darbs daudziem gadiem uz priekšu. Šādu konceptuālu pieeju vērojām Ojāra un viņa studentu kopējā ekspozīcijā izstādē “Sveika, galva!” šopavasar tepat līdzās Dzelzceļa vēstures muzejā.

Šodien runu gribu noslēgt ar kādu Ojāra 20 gadus senu citātu. Viņš sacīja: “Cilvēki ir noilgojušies pēc oranžas, dzīvi apliecinošas mākslas. Kāpēc oranžs? Kāds tad vēl cits, ja ne oranžs. Mēs visi esam lielākā vai mazākā mērā oranži.”.”